Spydkast

Spydkast (ofte omtalt som bare «spyd») er en av de fire tradisjonelle kastdisiplinene innen friidrett: Spydkast, kulestøt, diskoskast, og sleggekast. Øvelsen har til hensikt å kaste et spyd så langt som mulig etter et tilløp.

Spydet er vanligvis lagd av aluminium, glassfiber eller karbon. Spydet for menn er 800 gram og omkring 2,65 meter langt. For kvinner er målene 600 gram og 2,25 meter. For yngre utøvere og veteraner brukes også spyd på 400, 500 og 700 gram. Størrelsen og formen på spydet er endret mange ganger, fordi det har vært nødvendig å redusere lengden på kastet, og for å få renere nedslag og færre ugyldige kast.

Spydkast var en av øvelsene også under de antikkens olympiske leker. I de moderne olympiske leker kom spydkast på øvelsesprogrammet i 1906 (for kvinner i 1932).  Spydkast har vært olympisk øvelse for herrer siden 1908 i London og fra 1932 i Los Angeles for damer. Spyd inngår også som øvelse i herrenes tikamp og damenes sjukamp.

Norske OL-bragder 

Spydkast er Norges beste olympiske friidrettsøvelse gjennom tidene. Av 7 norske OL-gull i friidrett er fire vunnet i spydkast. Av totalt 18 OL-medaljer er 7 vunnet i spydkast. I Melbourne 1956 vant Egil Danielsen gull på ny verdensrekord, 85,71 meter (gammel spydtype). I Sydney 2000 vant Trine Solberg Hattestad gull med et kast på 68,91 meter. I Aten 2004 vant Andreas Thorkildsen gull med 86,50 meter. Andreas Thorkildsen tok også OL-gull i Beijing 2008 med et kast på 90,57 meter, noe som også var ny olympisk rekord.

Norske plasseringer blant de åtte beste i olympiske leker

Rekorder 
Egil Danielsen satte verdensrekord med 85,71 meter under OL i Melbourne, 26. november 1956. Rekorden ble stående til 5. juni 1959.

Terje Pedersen satte verdensrekord i Oslo 1. juli 1964, med 87,12 meter. Den 2. september samme år forbedret han sin egen verdensrekord med hele 4,60 meter, og satte ny verdensrekord med 91,72 meter. Dette var historiens første kast over 90 meter, og rekorden ble stående til 23. juni 1968.

Trine Hattestad satte verdensrekord med et kast på 68,19 meter i Bergen 28. juli 1999. Hun forbedret sin egen rekord to ganger; til 68,22 meter i Roma 30. juni 2000 og til 69,48 meter i Oslo 29. juli 2000. Hattestads siste rekord holdt til 1. juli 2001, da Osleidys Menéndez fra Cuba kastet 71,54. Menéndez forbedret rekorden til 71,70 meter 14. august 2005.

Endringer i spydtyper 
I 1985 ble spesifikasjonene for mennenes spyd endret, ved at tyngdepunktet ble flyttet 4 cm fremover. Formålet for endringen var å få færre døde kast og å gjøre det lettere å måle kastene, fordi den gamle spydtypen landet for flatt. I tillegg kunne kast på over 100 meter utgjøre en fare.

Før denne endringen hadde Uwe Hohn, Øst-Tyskland verdensrekorden på 104,80 meter, satt 20. juli 1984 på Friedrich Ludwig Jahn Stadion i Berlin. Terje Pedersen hadde den norske rekorden, med 91,72 meter, satt i Oslo (Bislett) 2. september 1964. I 1964 var dette også verdensrekord, og verdens første 90-meterskast.

Spesifikasjonene for kvinnenes spyd ble endret 1. april 1999, ved at tyngdepunktet ble flyttet 3 cm fremover. Før denne endringen hadde Petra Felke fra Tyskland verdensrekorden med 80,00 m. Trine Solberg Hattestad hadde den norske rekorden på 72,12.

Topplister gjennom tidene 
Statistikkene viser kun resultater oppnådd med ny spydtype, det vil si resultater oppnådd etter 01.01.1985 (menn) og 01.01.1999 (kvinner).

Tidenes 90-meters kastere - menn 
18 menn har kastet over 90 meter med 800 grams spyd siden innføringen av ny spydtype 1. januar 1985. Av disse har Jan Železný har kastet over 90 meter i hele 35 konkurranser. Aki Parviainen og Andreas Thorkildsen har åtte hver, Raymond Hecht og Tero Pitkämäki seks, Sergej Makarov fem, Kostas Gatsioudis og Vadims Vasiļevskis tre, Steve Backley, Breaux Greer og Julius Yego har to. Finland har tre kastere på listen, og spydkast omtales gjerne som en finsk nasjonaløvelse.

(oppdatert per 25. november 2018)

Topp ti i verden - kvinner 
(oppdatert per 25. november 2018)

Topp ti i Norge - menn  
(oppdatert per 19. november 2021)

Topp ti i Norge - kvinner 
(oppdatert per 19. november 2021)

Referanser 

 
Friidrettsøvelser